CELEX: 32018D0393
Language: sk
Date: 2018-03-12 00:00:00
Title: Rozhodnutie Komisie (EÚ) 2018/393 z 12. marca 2018, ktorým sa v mene Európskej únie schvaľuje zmena Protokolu medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Marockým kráľovstvom

13.3.2018   
            
            
               SK
            
            
               Úradný vestník Európskej únie
            
            
               L 69/60
            
         ROZHODNUTIE KOMISIE (EÚ) 2018/393
   z 12. marca 2018,
   ktorým sa v mene Európskej únie schvaľuje zmena Protokolu medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Marockým kráľovstvom
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2013/785/EÚ zo 16. decembra 2013 o uzavretí Protokolu v mene Európskej únie medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Marockým kráľovstvom (1), a najmä na jeho článok 3,
   keďže:
   
               (1)
            
            
               Článkom 10 Dohody o partnerstve v sektore rybolovu medzi Európskym spoločenstvom a Marockým kráľovstvom (2), ďalej len „dohoda“, schválenej nariadením Rady (ES) č. 764/2006 (3), sa zriaďuje spoločný výbor poverený dohľadom nad uplatňovaním dohody a najmä dohľadom nad vykonávaním, výkladom a dobrým priebehom uplatňovania dohody, ako aj prehodnotením možností rybolovu v prípade potreby.
            
         
               (2)
            
            
               Článkom 5 Protokolu medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskou úniou a Marockým kráľovstvom (4), ďalej len „protokol“, schváleného rozhodnutím 2013/785/EÚ sa spoločný výbor po vzájomnej dohode oprávňuje upraviť možnosti rybolovu, pokiaľ sa pri tejto úprave zachová udržateľnosť marockých rybolovných zdrojov.
            
         
               (3)
            
            
               Na zasadnutí spoločného výboru, ktoré sa konalo 25. – 27. októbra 2017 v Bruseli, marocká strana oznámila svoj zámer pristúpiť v záujme zabezpečenia udržateľného využívania predmetných populácií k zníženiu kvóty pridelenej v roku 2018 plavidlám, ktoré vykonávajú priemyselný rybolov pelagickými vlečnými sieťami (pozri technickú špecifikáciu rybolovu č. 6). Vzhľadom na očakávaný vplyv takéhoto opatrenia na príslušnú flotilu európska strana navrhla, aby sa s cieľom optimalizovať využívanie rybolovných možností v tejto kategórii zmenili niektoré pravidlá vykonávania protokolu súvisiace s priemyselným rybolovom pelagických druhov.
            
         
               (4)
            
            
               Komisia predložila Rade bezprostredne po príslušnom zasadnutí spoločného výboru dokument, v ktorom boli podrobne opísané konkrétne prvky navrhovanej pozície Únie týkajúcej sa navrhovaných zmien.
            
         
               (5)
            
            
               Rada navrhovanú pozíciu Únie schválila v súlade s bodom 3 prílohy k rozhodnutiu 2013/785/EÚ.
            
         
               (6)
            
            
               Výsledky zasadnutia spoločného výboru, ktoré sa konalo 25. – 27. októbra 2017 v Bruseli, týkajúce sa zmeny kvóty, mesačného stropu výlovu a zloženia úlovku podľa skupín druhov kategórie 6 boli potvrdené výmenou listov medzi Ministerstvom poľnohospodárstva, morského rybolovu, rozvoja vidieka a vodného a lesného hospodárstva Maroka a Európskou komisiou.
            
         
               (7)
            
            
               Uvedené zmeny by sa mali v mene Európskej únie schváliť,
            
         PRIJALA TOTO ROZHODNUTIE:
   Článok 1
   Zmeny v technickej špecifikácii č. 6 Protokolu medzi Európskou úniou a Marockým kráľovstvom, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Európskym spoločenstvom a Marockým kráľovstvom, ktoré boli prijaté spoločným výborom zriadeným článkom 10 uvedenej dohody na základe výmeny listov uvedených v prílohe k tomuto rozhodnutiu, sa schvaľujú v mene Únie.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 12. marca 2018
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 349, 21.12.2013, s. 1.
   
      (2)  Ú. v. EÚ L 141, 29.5.2006, s. 4.
   
      (3)  Nariadenie Rady (ES) č. 764/2006 z 22. mája 2006 o uzavretí Dohody o partnerstve v sektore rybolovu medzi Európskym spoločenstvom a Marockým kráľovstvom (Ú. v. EÚ L 141, 29.5.2006, s. 1).
   
      (4)  Ú. v. EÚ L 328, 7.12.2013, s. 2.
   
      PRÍLOHA
      A.   Výňatok z listu (Ares) 5493915 Generálneho riaditeľstva pre námorné záležitosti a rybárstvo Európskej komisie z 10. novembra 2017
      
      Vážená pani generálna tajomníčka,
      v nadväznosti na môj list z 3. novembra týkajúci sa následných opatrení na základe záverov z nedávneho zasadnutia spoločného výboru (ref. č. Ares 5362568 z 3. novembra 2017) potvrdzujem, že podľa článku 5 protokolu Rada Európskej únie schválila 15 % zníženie kvóty pridelenej v roku 2018 pre plavidlá kategórie 6 v záujme zabezpečenia udržateľného využívania predmetných populácií.
      […]
      Okrem toho, ako bolo oznámené v uvedenom liste, dovoľujem si Vás požiadať, aby ste odpoveďou na tento list schválili zmeny v technických špecifikáciách v kategórii 6, ktorých cieľom je optimalizovať využívanie rybolovných možností v tejto kategórii:
      
                  —
               
               
                  Zmena zloženia úlovkov zvýšením miery výlovu skupiny druhov sardiniek a sardinel na 40 % pridelenej kvóty, ktoré je kompenzované ekvivalentným znížením miery výlovu skupiny druhov stavríd, makrel a sardel, pričom percento vedľajších úlovkov ostáva nezmenené.
               
            
                  —
               
               
                  Zvýšenie stropu mesačného výlovu na 12 000 ton na obdobie od 1. apríla do 14. júla 2018, pričom európska strana trvá na tom, aby sa tento mesačný strop uplatňoval v období od 1. januára do 14. júla 2018.
               
            S úctou
      B.   Výňatok z listu č. 8885 Ministerstva poľnohospodárstva, morského rybolovu, rozvoja vidieka a vodného a lesného hospodárstva Marockého kráľovstva z 27. novembra 2017
      
      Vážený pán vedúci oddelenia,
      v úvode by som chcela poďakovať za úsilie, ktoré Vaše oddelenie vynaložilo v záujme dosiahnutia súhlasu Rady Európskej únie s 15 % znížením kvóty pridelenej v roku 2018 pre plavidlá kategórie 6.
      […]
      Pokiaľ ide o ostatné body uvedené vo Vašom liste, dovoľujem si Vás upozorniť na nasledujúce body, ktoré boli predmetom môjho listu z 10. novembra 2017:
      
                  1.
               
               
                  Potvrdzujeme možnosť upraviť zloženie úlovkov kategórie 6, a to na týchto úrovniach: 40 % sardiniek a sardel, 58 % stavríd, makrel a sardel a 2 % vedľajších úlovkov.
               
            
                  2.
               
               
                  Marocká strana nenamieta voči určeniu mesačného stropu na 12 000 ton, ale iba na obdobie od marca 2018 vrátane. Na mesiace január a február 2018, ktoré zodpovedajú koncu obdobia kladenia vajíčok sardiniek, sa zachováva mesačný strop 10 000 ton.
               
            S úctou